1.Uvod

Europska unija (EU) oduvijek predvodi u razvoju kvalitetnog i znanstveno utemeljenog zakonodavnog modela zaštite dobrobiti životinja. Komisija je otpočetka shvatila da bi takav model trebalo distribuirati i na međunarodnoj razini da bi bio održiv.

Promicanje dobrobiti životinja i poštenog tržišnog natjecanje na svjetskoj razini i dalje je jedan od prioriteta Komisije u području dobrobiti životinja.

Opći je cilj međunarodnih aktivnosti Komisije u odnosu na dobrobit životinja promicanje vrijednosti EU-a u pogledu životinja, kako bi se podignula svijest i na svjetskoj razini prihvatili, posebno među trgovinskim partnerima EU-a, visoki standardi dobrobiti životinja, koji odražavaju model i načela EU-a. Poboljšanje standarda dobrobiti životinja u cijelom svijetu pridonosi i ostvarenju ravnopravnih tržišnih uvjeta između gospodarskih subjekata iz EU-a i trećih zemalja.

Strategijom EU-a za zaštitu i dobrobit životinja 2012.–2015. Komisija je 2012. odlučila nastaviti svoje međunarodne aktivnosti u području dobrobiti životinja.

Komisija je navela da je odredbe o dobrobiti životinja potrebno uključiti u bilateralne trgovinske sporazume ili uspostaviti druge oblike suradnje te razviti konkretnu suradnju s trećim zemljama.

Komisija je također htjela ostati aktivna na multilateralnoj razini, posebno u Svjetskoj organizaciji za zdravlje životinja (OIE), u Organizaciji za hranu i poljoprivredu Ujedinjenih naroda (FAO) te u okviru Europske politike susjedstva.

U strategiji EU-a predviđeno je donošenje ovog izvješća. Ono je važno jer uzima u obzir međunarodne aktivnosti,, provedene u području dobrobiti životinja u zadnjih 15 godina.

2.ciljevi

Cilj je ovog izvješća preispitivanje glavnih međunarodnih aktivnosti što ih u vezi s dobrobiti životinja koje se koriste za proizvodnju hrane provodi Komisija uz potporu država članica EU-a.

Njime se ocjenjuje njihova uspješnost u promicanju standarda dobrobiti životinja na svjetskoj razini te analizira njihov doprinos ostvarenju ravnopravnih tržišnih uvjeta za gospodarske subjekte iz EU-a i trećih zemalja.

Stoga je cilj izvješća utvrditi koje su aktivnosti i koji politički instrumenti ostvarili najbolje rezultate od 2004. do 2016.

Ovo se izvješće temelji na „Studiji o učinku međunarodnih aktivnosti u području dobrobiti životinja” (dalje u tekstu „studija”). Uzima u obzir i studiju „Assessing farmers' cost of compliance with EU legislation in the fields of environment, animal welfare and food safety” (Procjena troškova poljoprivrednika u pogledu usklađenosti sa zakonodavstvom EU-a u području okoliša, dobrobiti životinja i sigurnosti hrane). Ta kasnija studija nije posvećena dobrobiti životinja, ali sadržava relevantne informacije za ovo izvješće.

3.međunarodne djelatnosti

Komisija provodi međunarodne aktivnosti u vezi s dobrobiti životinja na bilateralnoj i na multilateralnoj razini.

Multilateralne aktivnosti odnose se na aktivnosti u okviru međunarodnih međuvladinih organizacija koje djeluju na svjetskoj razini (npr. OIE, FAO).

Bilateralne aktivnosti odnose se na suradnju s pojedinačnim trećim zemljama ili regionalnim skupinama trećih zemalja kao što je Mercosur. Ta se suradnja može odvijati u okviru trgovinskih sporazuma ili na druge načine (vidjeti Prilog II.).

Ključni instrumenti za povećanje svijesti o dobrobiti životinja su inicijative osposobljavanja i izgradnje kapaciteta, kao što su program „Bolja izobrazba za sigurniju hranu” (BISH) te „Instrument za tehničku pomoć i razmjenu informacija” (TAIEX), europski istraživački programi i ciljani projekti.

3.1.opća razmatranja